देश भर के भाजपा समर्थकों के लिए सोमवार की कुछ देर के लिए ही सही, लेकिन एक डरावनी सुबह थी। शुरूआती रुझानों में भाजपा कांग्रेस पर बढ़त बनाये हुए थी। एक समय तो ऐसा लगा कि भाजपा 130 सीटों के आंकड़े को भी पार कर जाएगी, और तभी पासा पलटा। कांग्रेस, भाजपा से थोडा आगे हुई और तुरंत ही 92 सीटों के बहुमत के आंकड़े की ओर तेजी से आगे बढ़ी। एक समय तो ऐसा था जब कांग्रेस 20 सीटों के अंतर से आराम से भाजपा से आगे चल रही थी। 5 स्टार लुटियंस पत्रकारों के उदास चेहरे ख़ुशी से खिल उठे थे और यह प्रसिद्द पंक्ति “ये शुरुआती रूझान हैं, अभी परिणाम का इंतज़ार करते हैं”, जो कि कांग्रेसी प्रवक्ताओं का प्रिय तकिया कलाम रही है, अब भाजपा प्रवक्ताओं द्वारा बार बार बोली जा रही थी। सेंसेक्स 800 पॉइंट नीचे गिर गया। लेकिन धीरे धीरे सधे तरीके से भाजपा ने वापसी की और तेजी से कांग्रेस से आगे बढ़ चली।खैर अब तो नतीजे सामने है,कम अंतर से ही सही परन्तु भाजपा ने गुजरात का चुनावी महासमर जीत ही लिया!